বরফে মোড়া সিকিম, খুশি পর্যটকরা, চলছে তুমুল ফটোগ্রাফি

ওয়েব ডেস্ক: নভেম্বরের শুরুতেই সিকিমে বরফের চাঁদরে মোড়া। ছাঙ্গু , নাথুলা ও লাচুং ঢেকেছে বরফের সাদা চাদরে। তাপমাত্রা হিমাঙ্কের কাছাকাছি। গত ৩ দিন থেকে উত্তর সিকিমে তুষারপাত চলছে। আজও উত্তর সিকিমে তুষারপাত হচ্ছে। এবার জিরো পয়েন্টেও সেই ছবি দেখা গেল। গতকাল পর্যন্ত লাচুং এবং চুনথাং-এ তুষারপাত চলছিল, আজ সকালে জিরো পয়েন্টেও তুষারপাত শুরু হয়েছে। সকাল থেকে এই অঞ্চলে তুষারপাত শুরু হয় এবং এখন লাচুং, চুনথাং এবং জিরো পয়েন্টের মতো পুরো এলাকা সাদা চাদরে ঢাকা।

মন্থার পরোক্ষ প্রভাবে যখন দুর্যোগের ঘনঘটা সমতলে, তখন পশ্চিমী ঝঞ্ঝার দাপটে তুষারকণা আছড়ে পড়ল সিকিম পাহাড়ের গায়ে। সমতলের মানুষ যখন দুর্যোগ-দুর্ভোগে নাকাল, তখন তুষারপাতে উচ্ছ্বসিত পাহাড়িয়ারা অপেক্ষা করছেন পর্যটকদের। তাঁদের দৃঢ় বিশ্বাস, তুষারপাতের খবর যত ছড়াবে, ততই শীত পর্যটনে সিকিমে ভিড় বাড়বে পর্যটকদের।

আরও পড়ুন: আকাশের গোমড়া মুখ, কবে থেকে বইবে হিমেল হাওয়া? বৃষ্টির সঙ্গে রইল শীতের পূর্বাভাস

যেদিকে দু’চোখ যাচ্ছে শুধুই শুভ্র পর্বতের সারি৷ তুষারে ঢেকেছে সিকিম। পাহাড়ি অঞ্চল জুড়ে শুরু হয়েছে মরসুমি তুষারপাত। বরফে মোড়া এই পাহাড়ের টান সামলানো মুশকিল পর্যটকদের কাছে। ইতিমধ্যেই বহু পর্যটক ছাঙ্গু, নাথুলা ও লাচুংমুখী হচ্ছেন তুষারপাত উপভোগ করতে। সিকিমের পাহাড়ে জমে উঠেছে শীতকালীন পর্যটনের আমেজ।